Alfons li kien iben Mikiel Borg u Roża Grech twieled Birkirkara fil-11 ta' Ġunju 1862 u jumejn wara ġie mgħammed fil-Knisja Kolleġġjata mill- Kanonku Giov. Huwa għamel l-istudju tiegħu għas-saċerdozju fis-Seminarju ta' Malta u ġie ordnat Saċerdot mill-Isqof Buhagiar fid-19 ta' Settembru 1885. Fl-istess sena Dun Alfons ġie elett Kanonku tal-kolleġġjata Elenjana u fis-sena ta' wara 1886 malli spiċċa l-kors Teoloġiku ġie mogħti id- Dottorat fil-Teoloġija permezz ta' brevi li ġie mibgħut mis-Sagra Kongregazzjoni ta' l-istudji. Bħala kanonku Dun Alfons kellu xi kariga fi ħdan il-Kapitlu. Kien segretarju u kanċillier u fl-1888 ġie maħtur Prokuratur tal-legati Pijrannesa. Kien ukoll għal seba' snin Konfessur ta' l-Istitut li kien immexxi mis-sorijiet Franġiskani. F'Diċembru tal-1896 wara konkors, Dun Alfons ġie maħtur Prepostu tal-Kolleġġjata u erba' snin wara ġie maħtur Eżaminatur Sinodali. Dun Alfons mexxa l-parroċċa Elenjana għall-20 sena u l- parrokat tiegħu jibqa' mfakkar minħabba diversi affarijiet. Meta Dun Alfons sar Prepostu ma kinetx għadha teżisti residenza fissa għall- prepostu u għalhekk ħaseb sabiex jibni Domus Curialis preżenti u għal dan il-għan nefaq is-somma ta' Lm1,400 f'isem il-Prepositatura. Mid- data li hemm imnaqqxa fuq il-bejt nafu li din id-dar inbniet fl-1905. Iżda barra milli ħabrek għall-bini tad-Domus Curialis Dun Alfons ħabrek ukoll sabiex jiġi mwaqqaf l-oratorju li fl-ewwel snin tiegħu kien immexxi mill-patrijiet Sależjani. Il-Prepostu Borg ħaseb ukoll għat-tiżjin tal- kolleġġjata Elenjana u kien il-President tal-Kumitat li ħa ħsieb sabiex issir il-pittura tas-saqaf tal-knisja li saret mill-pittur taljan Virginio Monti. Ġrajja oħra marbuta mal-parrokat tiegħu hija dik ta' l- inkurunazzjoni tal-Madonna tal-Ħerba li saret mill-Arċisqof Pietro Pace fis-7 ta' Awissu 1910. F'din l-okkażjoni Dun Alfons irregala l-kuruna li tqiegħdet fuq ras il-Madonna. Xahar wara ħabat il-ġublew tal-fidda ta' l-ordinazzjoni Saċerdotali tiegħu u huwa fakkar dan l-avveniment importanti b'quddiesa solenni ta' Radd il-ħajr fil-knisja kolleġġjata nhar id-19 ta' Settembru 1910. Fl-24 ta' Novembru 1916 permezz ta' Bolla tad-datarija Appostolika il-Prepostu Borg ġie maħtur Kanonku tal-Katidral Kuġitur ta' Mons. G.Rossi u ħa l-pussess fil-21 ta' Jannar 1917. Erba' snin wara l-mewt tal-Prinċipal tiegħu ħa l-pussess ta' Kanonku Effettiv fid-29 ta' Jannar 1921. Kien l-14 ta' Diċembru 1925 meta Dun Alfons ħalla din id-dinja fl-età ta' 63 sena; il-funeral tiegħu sar l-għada fil-kolleġġjata fejn ġie wkoll midfun. F'egħluq ix-xahar mill-mewt tiegħu bl-inizjattiva ta' Rev. Kapitlu Elenjan sar funeral Solenni għar-ruħu fil-kolleġġjata ta' Birkirkara. B'tifkira ta' dan il-Prepostu għandna l-kwadru tiegħu li jinsab fis-sagristija, xogħol il-pittur karkariż il-kavallier Prof. Ġużeppi Briffa fl-1923. Hemm ukoll lapida b' tifkira tiegħu fil-paviment tal-kappella ta' San Ġużepp.